***УСОГЛАСЕН ТЕКСТ НА ПОДЗАКОНСКИ АКТ СО ИЗМЕНИ И ДОПОЛНУВАЊА***

**МИНИСТЕРСТВО ЗА ЛОКАЛНА САМОУПРАВА**

Врз основа на член 51, став 2 од Законот за рамномерен регионален развој („Службен весник на Република Македонија" бр. 63/07), министерот за локална самоуправа, донесе

**ПРАВИЛНИК**

**ЗА ПОСТАПКАТА ЗА ИЗБОР НА ОЦЕНУВАЧИ И МЕТОДОЛОГИЈАТА ЗА ОЦЕНУВАЊЕ НА ПЛАНСКИТЕ ДОКУМЕНТИ ЗА РЕГИОНАЛЕН РАЗВОЈ**

**„Службен Весник на Република Македонија“**

**бр. 15/12 и 67/13**

**Член 1**

Со овој правилник се уредува постапката за избор на оценувачи и се утврдува методологијата за оценување на планските документи за регионален развој.

**Член 2**

За спроведување на постапката за избор на оценувачи на планските документи за регионален развој се формира комисија составена од претседател и два члена од редот на високи раководни државни службеници во Министерството за локална самоуправа.

**Член 3**

Оценувачите се избираат по пат на јавен оглас.

Огласот за избор на оценувачи на планските документи за регионален развој го објавува Министерството за локална самоуправа, најдоцна 15 дена од денот на формирањето на комисијата за спроведување на постапката за избор на оценувачи.

Огласот за избор на оценувачи на планските документи содржи:

- Назив на органот кој го распишува конкурсот,

- Услови за избор на оценувачи,

- Областите од кои се избираат оценувачи,

- Рокот за доставување на пријави;

- Потребни документи за конкурирање и

- Адреса на која треба да се достават пријавите.

Огласот трае седум дена од денот на објавувањето и се објавува најмалку во два дневни весници, од кои најмалку во по еден од весниците што се издаваат на македонски и на албански јазик.

**Член 4**

Изборот на оценувачи се врши во рок од 14 дена од денот на завршувањето на огласот.

**Член 5**

Комисијата за спроведување на постапката за избор на оценувачи ги разгледува сите пристигнати пријави по огласот.

Пријавите доставени по огласот се разгледуваат одделно и се утврдува исполнетоста на потребните услови и комплетноста на документите доставени во прилог на пријавата.

Пријавата на кандидатот кој не ги исполнува условите за избор на оценувач или нема доставено комплетна документација, не се разгледува во понатамошната постапка.

По утврдувањето на исполнетоста на условите и комлетноста на документацијата, се прави список на кандидати по области, кои ги исполнуваат условите за избор на оценувач.

Комисијата води записник за својата работа во кој се внесуваат податоците за доставените пријави, комплетноста на документите доставени во прилог на пријавата, бодирањето на кандидатите и други податоци од значење за спроведување на постапката за избор на оценувачи.

**Член 6**

Кандидатите кои ги исполнуваат условите утврдени за изборот на оценувачи се бодираат на следниот начин:

1) Степен на образование

- Магистер на науки - 4 бодови

- Доктор на науки - 8 бодови

2) Број и вид на објавени трудови и раководење со изработка на интердисциплинарни проекти:

а) стручни трудови

- Објавен стручен труд во домашно списание 0,25 бодови

- Објавен стручен труд во меѓународно списание 0,50 бодови

- Објавен учебник или монографија 1,00 бодови

б) научни трудови

- Објавен научен труд во домашно списание 0,50 бодови

- Објавен научен труд во меѓународно списание 0,75 бодови

- Објавена научна студија 1,00 бодови

в) раководење на тим за изработка на планови (развојни или просторни) или стратегии 3,00 бодови

3) Работен ангжаман:

- Раководна позиција (раководител на сектор, раководител на одделение, раководител на меѓународен проект управуван од меѓународна организација) - 2 бода

- Висока раководна позиција (државен секретар, државен советник, раководител во оддел во меѓународна организација, декан, шеф на катедра/институт/оддел во високообразовна или научна установа) - 3 бодови

- Извршител и тоа:

- Асистент - 1 бод

- Доцент - 2 бода

- Вонреден професор - 2,5 бодови

- Редовен професор - 3 бодови

- Научен соработник - 2 бода

- Виш научен соработник - 2,5 бодови

- Научен советник - 3 бодови

- Извршител во јавна администрација или меѓународна организација или на меѓународен проект - 1 бод

**Член 7**

При бодирањето на условот - број и вид на објавени трудови и раководење со изработка на интердисциплинарни проекти се бодираат:

- до 3 трудови со најголем број бодови

- до 3 раководења со тимови за изработка.

При бодирањето на условот - работен ангажман се бодира само една позиција од целокупниот работен ангажман, која е бодирана со најголем број бодови.

**Член 8**

Врз основа на добиениот број бодови, Комисијата за спроведување на постапката за избор на оценувачи подготвува бодовна листа на кандидатите по одделна област.

Одлуката за избор на оценувачи на планските документи ја донесува министерот за локалната самоуправа.

За оценувач се избира кандидатот кој добил најмногу бодови за областа за која се пријавил.

**Член 9**

Оценувањето на планските документи за регионален развој: Стратегија за регионален развој на Република Македонија и Програмите за развој на планските региони (во натамошниот текст: плански документи) се спроведува по областите од значење за регионалниот развој и тоа:

- просторно планирање

- социо-економски развој,

- техничка инфраструктура и

- животна средина.

Оценувањето на планските документи го координира оценувач од областа на стратешкиот менаџмент (во натамошниот текст: координатор).

Планските документи се оценуваат прелиминарно, тековно и завршно.

**Член 9-а**

Оценувањето на планските документи за регионален развој може да се спроведе од донаторска организација која обезбедува техничка помош за носителите на политиката за рамномерен регионален развој, и во тој случај постапката за избор на оценувачи се спроведува според правилата кои се применуваат за донаторската организација.

**Член 10**

Со прелиминарното оценување на Стратегијата за регионален развој на Република Македонија се оценува:

- Степенот на усогласеност со Просторниот план на Република Македонија, националниот развоен план и стратегиите и програмите во конкретни сектори донесени од Владата на Република Македонија;

- Степенот на усогласеност со програмските документи за интеграција на Република Македонија во Европската унија и

- Степенот на кохерентност на документот.

Програмски документи за интеграција на Република Македонија во Европската унија, во смисла на овој правилник, се подразбираат:

- Документите кои ги има донесено Владата на Република Македонија а се однесуваат на прашањата врзани за европската интеграција;

- Позначајните документи донесени од органите и телата на Европската Унија, а се однесуваат на регионалната и кохезионата политика;

- ИПА компонентите и

- Развојните одредници на Европската унија.

Позначајни документи, донесени од органите и телата на Европската Унија, во доменот на регионалната и кохезионата политика, во смисла на овој правилник, се:

- Лисабонска програма (Lisbon Programme 2006):

- Одлука на Европскиот совет за Стратешките основни напатствија (Council Decision 2006/702/EC of 6 October 2006 on Community strategic guidelines on cohesion [Official Journal L 291 of 21.10.2006] и

- Регулатива на Европскиот совет за донесување на општи мерки на Европскиот фонд за регионален развој, Европскиот социјален фонд и Европскиот кохезионен фонд Council Regulation (EC) No 1083/2006 of 11 July 2006 laying down general provisions on the European Regional Development Fund, the European Social Fund and the Cohesion Fund and repealing Regulation (EC) No 1260/1999.

**Член 11**

Со прелиминарното оценување на програмите за развој на планските региони се оценува:

- усогласеноста на целите, мерките и приоритетите на програмата за развој на планскиот регион со оние на Стратегијата за регионален развој на Република Македонија и

- степенот на кохерентност на документот.

**Член 12**

Прелиминарното оценување на планските документи се врши согласно техниките за прелиминарно оценување содржани во Прилог : „Техники за оценување на планските документи за регионален развој" кој е составен дел на овој правилник.

**Член 13**

Извештајот за прелиминарно оценување на Стратегијата за регионален развој содржи:

- Информации од прелиминарното оценување на степенот на усогласеноста на Стратегијата за регионален развој со стратешките развојни документи;

- Информации од прелиминарно оценување на степенот на усогласеноста на Стратегијата за регионален развој со програмските документи за интеграција на Република Македонија во Европската Унија;

- Информации од прелиминарно оценување на степенот на кохерентност на планскиот документ;

- Заклучни согледувања;

- Препораки;

- Прилог во кој се содржани издвоени мислења на оценувачите во однос на содржината на извештајот и

- Потписи на оценувачите.

**Член 14**

Извештајот за прелиминарното оценување на програмите за развој на планските региони содржи:

- Информации од прелиминарното оценување на степенот на усогласеност на Програмата за развој на планскиот регион со Стратегијата за регионален развој на Република Македонија;

- Информации од прелиминарно оценување на степенот на кохерентност на планскиот документ;

- Заклучни согледувања;

- Препораки Прилог во кој се содржани издвоени мислења на оценувачите во однос на содржината на извештајот и

- Потписи на оценувачите.

**Член 15**

Извештајот за прелиминарното оценување на планските документи се заснова на следните принципи:

- Релевантност - да ги обезбеди информациите кои ќе послужат во донесувањето на одлуки; потребни на донесувачите на одлуките и другите клучни актери;

- Валидност - да обезбеди реални и избалансирани информации за реализацијата на планските документи;

- Проверливост - да содржи доказ дека заклучоците не се базирани на информации добиени преку непрецизни или недоследни мерни процедури.

- Објективност - да ги презентира информациите и заклучоците на комплетен и непристрасен начин;

- Применливост - да обезбеди информации кои ке бидат корисни во процесот на подготовка на планските документи за наредниот плански период.

**Член 16**

Тековното оценување на планските документи се врши врз основа на:

- Извештаите од прелиминарното оценување;

- Годишните извештаи за спроведување на акциониот план на Стратегијата, односно годишните извештаи за спроведување на Програмите за развој на планските регион и

- Планските документи

За тековното оценување се идентификуваат појдовни показатели и показатели за реализацијата и ефектите од спроведените мерки за поттикнување на регионалениот развој.

Појдовните показатели се идентификуваат во документите од ставот 1 на овој член, во оние делови, кои ја опишуваат состојбата пред отпочнувањето на спроведувањето на планскиот документ и кои ги опишуваат активностите кои треба да се превземат во функција на остварувањето на мерките.

Показателите за реализацијата и ефектите од спроведените мерки за поттикнување на регионалениот развој се идентификуваат во документите од ставот 1 на овој член, во оние делови, кои ги опишуваат превземените активности во фукнкција на остварувањето на мерките и ефектите кои се добиени, до моментот, опишан во документот.

Оценувачите можат да ги користат сите документи од ставот 1 и показателите за тековно оценување, независно од тоа за која област се однесуваат.

**Член 17**

Тековното оценување на планските докумнети се врши согласно техниките за тековно оценување содржани во Прилогот од член 12 на овој правилник.

**Член 18**

Извештајот од тековното оценување содржи:

- Информација за тековно оценување на мерките во одделна област;

- Информација за тековно оценување на промените кои се направени во одделна развојна област;

- Заклучни согледувања;

- Препораки;

- Прилог во кој се содржани издвоени мислења на оценувачи во однос на содржината на Извештајот и

- Потписи на оценувачите

Извештајот од тековното оценување се заснова на принципите од член 15 на овој правилник.

**Член 19**

При тековното оценување на планските документи се земаат предвид:

- Ефективноста на постигнатиот резултат (дали саканиот резултат се постигнал);

- Ефикасноста на постигнатиот резултат (колкав напор е потребен за постигнување на саканиот резултат);

- Адекватност во постигнувањето на резултатите (во која мерка постигнувањето на саканите резултати го решаваат проблемот);

- Еднаквоста тропоците и бенефициите (дали се трошоците и бенефициите еднакво дистрибуирани меѓу засегнатите групи) и

- Соодветноста на резулатите (дали резултатите ги задоволуваат потребите и вредностите на засегнатите групи).

**Член 20**

Завршното оценување на планските документи се врши врз основа на:

- Извештаите од тековното оценување;

- Годишните извештаи за спроведување на акциониот план на Стратегијата, односно, годишните извештаи за спроведување на Програмите за развој на планските региони и

- Планските документи.

За завршното оценување се идентификуваат појдовни показатели и показатели за реализацијата и ефектите од спроведените мерки за поттикнување на регионалениот развој.

Појдовните показатели за завршното оценување се идентификуваат во документите од ставот 1 на овој член, во оние делови, кои ја опишуваат состојбата пред отпочнувањето на спроведувањето на планскиот документ и кои ги опишуваат активностите кои треба да се преземат во функција на остварување на приоритетите и целите.

Показателите за реализацијата и ефектите од спроведените мерки за поттикнување на регионалениот развој се идентификуваат во документите од ставот 1 на овој член, во оние делови, кои ги опишуваат преземените активности во фукнкција на остварувањето на приоритетите и целите, како и ефектите до моментот опишан во документот.

Оценувачите можат да ги користат сите извори на информации и показатели за завршно оценување, независно од тоа за која област се однесуваат.

**Член 21**

Завршното оценување на планските документи се врши согласно техниките за завршно оценување содржани во Прилогот од член 12 на овој правилник.

**Член 22**

Извештајот од завршното оценување содржи:

- информација за постигнатоста на приоритетите;

- информација за влијанијата кои се остварени со спроведувањето на планскиот документ;

- мислење за степен на оствареност на целите на планскиот документ;

- заклучни согледувања;

- препораки;

- прилог во кој се содржани издвоени мислења на оценувачите во однос на содржината на Извештајот и

- потписи на оценувачите.

Извештајот од завршното оценување се заснова на принципите од член 15 на овој правилник.

**Член 23**

При завршното оценување на планските документи се земаат предвид:

- Ефективноста на постигнатиот резултат (дали саканиот резултат се постигнал);

- Ефикасноста на постигнатиот резултат (колкав напор е потребен за постигнување на саканиот резултат);

- Адекватност во постигнувањето на резултатите (во која мерка постигнувањето на саканите резултати го решаваат проблемот);

- Еднаквоста тропоците и бенефициите (дали се трошоците и бенефициите еднакво дистрибуирани меѓу засегнатите групи) и

- Соодветноста на резулатите (дали резултатите ги задоволуваат потребите и вредностите на засегнатите групи).

**Член 24**

Овој правилник влегува во сила наредниот ден од денот на објавувањето во „Службен весник на Република Македонија".

Бр. 10-2664/1

15 декември 2011 година Министер,

Скопје **Невзат Бејта , с.р.**